การส่งออกของไทย ขยายตัวสูงสุดในรอบ 11 ปี
นายทองชัย ชวลิตพิเชฐ ผู้อำนวยการสำนักงานเศรษฐกิจอุตสาหกรรม หรือ สศอ. เปิดเผยถึงภาวะเศรษฐกิจอุตสาหกรรม หรือ MPI ประจำเดือนมิถุนายน 2564 ว่า ดัชนีผลผลิตอุตสาหกรรมอยู่ที่ระดับ 97. 73 ขยายตัวร้อยละ 17.58 จากช่วงเดียวกันจากปีที่ผ่านมา เพิ่มขึ้นอย่างต่อเนื่องเป็นเดือนที่ 4 โดยเชื่อมั่นว่าภาคการผลิตอุตสาหกรรมที่สำคัญจะยังเติบโตตามภาคการส่งออก ทำให้ภาพรวม MPI ไตรมาสที่ 2/2564 ขยายตัวเฉลี่ยร้อยละ 20.41 และครึ่งแรกของปี 2564 ขยายตัวเฉลี่ยร้อยละ 9.41 ส่งผลให้ สศอ. ปรับประมาณการอัตราการขยายตัวของดัชนีผลผลิตอุตสาหกรรม ปี 2564 เพิ่มขึ้นอยู่ที่ร้อยละ 4-5 จากเดิมคาดการณ์อยู่ที่ร้อยละ 2-3 ส่วนผลิตภัณฑ์มวลรวม ภาคอุตสาหกรรมหรือ GDP จะขยายตัวเพิ่มขึ้นร้อยละ 3-4 จากเดิมที่คาดการณ์ไว้ที่ร้อยละ 2.5-3.5 ประกอบกับการฟื้นตัวของเศรษฐกิจโลกโดยเฉพาะจากประเทศคู่ค้าหลัก ส่งผลให้การส่งออกสินค้าอุตสาหกรรมของไทยขยายตัวต่อเนื่องผู้อำนวยการสำนักงานเศรษฐกิจอุตสาหกรรม  กล่าวยอมรับว่าการแพร่ระบาดของโควิด-19 ในคลัสเตอร์โรงงานอุตสาหกรรม ส่งผลกระทบต่อภาคอุตสาหกรรมบางส่วน แต่ไม่มากนัก เนื่องจากกระทรวงอุตสาหกรรมมีมาตรการช่วยเหลือและดูแลโรงงานอย่างใกล้ชิด รวมถึงมีแผนบริหารจัดสรรวัคซีนฉีดให้พนักงานในโรงงานอุตสาหกรรมควบคู่กับผู้ประกอบการที่มีแผนรองรับในระดับหนึ่ง นอกจากนี้ มาตรการกระตุ้นเศรษฐกิจในประเทศ ทั้งด้านการเงินและการคลัง แผนการเปิดประเทศในครึ่งปีหลังและการเร่งกระจายฉีดวัคซีนโควิด-19 ในประเทศ รวมทั้งในหลายประเทศที่มีการฉีดวัคซีนให้ประชาชนแล้ว เป็นปัจจัยสนับสนุนกิจกรรมด้านเศรษฐกิจไทยให้ดีขึ้น เห็นได้จากตัวเลขการส่งออกไทยเดือนมิถุนายน 2564 มีมูลค่า 23,699 ล้านเหรียญสหรัฐฯ ขยายตัวถึงร้อยละ 43.82 สูงสุดในรอบ 11 ปี และประเมินแนวโน้มยังขยายตัวดีต่อเนื่อง